ג'ונתן קסטרובייחו
ביוגרפיה > מוביסטאר (2012–2017)

ב-2012 הצטרף קסטרובייחו למוביסטאר. הישגיו הראשונים בעונה היו מקום 11 בוואלטה או אלגארבה ומקום חמישי בוואלטה אה מורסיה. בהמשך העונה סיים שביעי בוואלטה קסטיליה לאון וחמישי בוואלטה מדריד. הוא סיים שוב במקום השני באליפות ספרד בנגד השעון, גם הפעם אחרי לואיס לאון סאנצ'ס, 1:23 דקות ממנו. לאחר מכן נכלל בסגל ספרד לאולימפיאדת לונדון, במקצה נגד השעון סיים קסטרובייחו תשיעי, 2:49 דקות מבראדלי ויגינס, זוכה מדליית הזהב. במקצה הכביש סיים קסטרובייחו במקום ה-26, 16 שניות מאלכסנדר וינוקורוב המנצח. לאחר מכן קסטרובייחו סיים שישי באנקו טור, 58 שניות מלארס בום המנצח. בעקבות תוצאותיו ערך קסטרובייחו את הופעת הבכורה שלו בגרנד טור, כאשר נבחר לאחר מכן לוואלטה אספנייה. הוואלטה נפתחה עם קטע נגד השעון לקבוצות, וקבוצת מוביסטאר ניצחה את הקטע, כשקסטרוייחו חוצה ראשון את קו הסיום והופך להיות מוביל המרוץ, בעקבות כך לבש את החולצה האדומה של מוביל המרוץ בקטע השני, שהיה מישורי וג'ון דגנקולב ניצח בו. בקטע השלישי איבד קסטרוייחו את ההובלה לאלחנדרו ולוורדה, בן קבוצתו, שגם ניצח את השלב לאחר שקסטרובייחו סיים אותו במקום ה-47, 1:52 דקות מולוורדה. בהמשך הוואלטה שימש כפועל של ולוורדה ובלט בעצמו בקטע ה-10 שהיה נגד השעון, 1:34 דקות מפרדריק קסהייקוף המנצח. הוא סיים את הוואלטה במקום ה-148, כשולוורדה מסיים אותה שני. לאחר מכן התחרה באליפות העולם שנערכה בואלקנבורג, הוא סיים עם מוביסטאר במקום השישי באליפות העולם בנגד השעון לקבוצות ובמקום ה-22 במקצה האישי בנגד השעון, 3:24 דקות מטוני מרטין, זוכה מדליית הזהב.
ב-2013 פתח את העונה עם מקום שמיני בוואלטה או אלגארבה, אחרי שסיים חמישי בקטע הרביעי שהיה נגד השעון, 1:30 דקות מטוני מרטין. לאחר מכן התחרה לראשונה בטירנו–אדריאטיקו וסיים במקום ה-14 את המרוץ, כשבקטע השביעי והאחרון שהיה נגד השעון סיים חמישי, 14 שניות מטוני מרטין. בהמשך העונה ניצח לראשונה את אליפות ספרד בנגד השעון, כשהוא מקדים ב-45 שניות את לואיס לאון סאנצ'ס ואת רובן פלאסה ב-1:46 דקות. לאחר מכן ערך את הופעת הבכורה שלו בטור דה פראנס ושימש כפועל, שהתוצאה הטובה ביותר שלו הייתה מקום עשירי בקטע ה-11 שהיה נגד שעון, 1:52 דקות מטוני מרטין. הוא סיים את הטור במקום ה-97, כשאלחנדרו ולוורדה, בן קבוצתו, מסיים שמיני. באליפות העולם שנערכה בפירנצה, סיים קסטרובייחו במקום ה-14 במקצה נגד השעון האישי, 3:13 דקות מטוני מרטין. במקצה נגד השעון לקבוצות עם מוביסטאר סיים עשירי.
ב-2014 ערך קסטרובייחו את הופעת הבכורה בג'ירו ד'איטליה, התוצאה הטובה ביותר שלו במרוץ הייתה מקום 24 בקטע ה-11, והוא שימש כפועל של נאירו קינטנה וסייע לו לנצח את המרוץ, כשקסטרובייחו עצמו מסיים במקום ה-57. בהמשך העונה איבד את תוארו כאלוף ספרד בנגד השעון לאלחנדרו ולוורדה, לאחר שסיים במקום השלישי בפער של 1:04 דקות. לאחר מכן התחרה בוואלטה אספנייה שנפתחה עם נגד השעון לקבוצות כמו ב-2012, גם הפעם מוביסטאר ניצחו את הקטע וגם הפעם קסטרובייחו חצה ראשון את קו הסיום ועבר להיות מוביל המרוץ, כשהוא לובש את החולצה האדומה של מוביל המרוץ למחרת בקטע ה-2, אך איבד את ההובלה לבן קבוצתו אלחנדרו ולוורדה, כשנאסר בוהאני מנצח את הקטע. בהמשך המרוץ שימש כפועל של ולוורדה וקינטנה, בעוד קינטנה פרש במהלך הקטע ה-11, ולוורדה סיים את הוואלטה במקום השלישי הכללי, כשקסטרובייחו עצמו מסיים במקום ה-65. לאחר מכן התחרה באליפות העולם שנערכה אף היא בספרד, פונפרדה, וסיים במקום העשירי במקצה נגד השעון, 1:44 דקות מבראדלי ויגינס.
ב-2015 סיים קסטרובייחו במקום ה-15 הכללי בטירנו - אדריאטיקו, לאחר שבקטע השביעי והאחרון שהיה נגד השעון סיים רביעי, 12 שניות מפביאן קנצ'לרה המנצח. הוא החזיר לעצמו את התואר כאלוף ספרד בנגד השעון, לאחר שהקדים את גורקה איסאגירה ב-1:08 דקות ואת חסוס הראדה ב-2:01 דקות. הוא השתתף בטור דה פראנס בפעם השנייה ופתח את המרוץ עם מקום שישי בקטע נגד השעון, 23 שניות מרוהאן דניס המנצח. הוא שימש כפועל של קינטנה וולוורדה וסייע לשניהם לסיים במקומות 2 ו-3 בהתאמה, קסטרוייבחו בלט גם בקטע ה-9 כשסיים שלישי עם קבוצתו בנגד השעון לקבוצות, תשיעי בקטע ה-14 ושמיני בקטע ה-17. את הטור סיים במקום ה-24. לאחר הטור סיים במקום השלישי בטור דו פואטו–שראנט, 38 שניות מטוני מרטין, לאחר שבקטע הרביעי שהיה נגד השעון סיים שני, שנייה מאדריאנו מאלורי המנצח. באליפות העולם שנערכה בריצ'מונד, זכה עם מוביסטאר במדליית ארד בנגד השעון לקבוצות, במקצה האישי בנגד השעון קבע את התוצאה הטובה ביותר שלו עד כה כשסיים רביעי, 29 שניות מואסיל קיריינקה שזכה במדליית זהב, קסטרוייבחו היה רחוק שלוש שניות מז'רום קופל שזכה במדליית הארד, ו-20 שניות ממאלורי שזכה במדליית הכסף.